ახალი მომხმარებლის გამანაწილებელ ქსელზე მიერთება რეგულირდება საქართველოს ენერგეტიკისა და წყალმომარაგების მარეგულირებელი ეროვნული კომისიის 2009 წლის 9 ივლისის #12 დადგენილებით დამტკიცებული „ბუნებრივი გაზის მიწოდებისა და მოხმარების წესების“  შესაბამისად.

იმისათვის, რომ გახდეთ „თბილისი ენერჯის“ მომხმარებელი (აბონენტი), დაიწყოს თქვენს მისამართზე გაზმომარაგება და დაცული იყოს თქვენი უსაფრთხოება, აუცილებელია:

* თქვენი საცხოვრებელი/არასაცხოვრებელი ფართის/უძრავი ქონების, რომლის გაზიფიცირებაც გსურთ, მშენებლობა იყოს დასრულებული;
* ოთახი, სადაც მონტაჟდება  გაზის დანადგარები, უზრუნველყოფილი იყოს ბუნებრივი განათებით და განიავებით;
* ფანჯარას ან კარს ჰქონდეს გასანიავებელი პატარა სარკმელი ფანჯრის ზედა ნაწილში  ან გადმოკიდება/გადმოკიდების მექანიზმი;
* ოთახი, სადაც დამონტაჟებულია გაზის დანადგარები, გამოყოფილი იყოს საძინებელი სივრცისგან ტიხრებითა და კარით;
* საჯარო რეესტრში ფართი იყოს დარეგისტრირებული საცხოვრებლად ან არასაცხოვრებლად.

გარდა ამ ძირითადი მოთხოვნებისა, ადგილზე შესწავლის დროს, თქვენს მიერ შერჩეული გაზის დანადგარების ტექნიკური მახასიათებლებიდან და ადგილზე არსებული მდგომარეობიდან გამომდინარე, პროექტირების ეტაპზე დადგინდება დამატებით რა ტექნიკური მოთხოვნების შესრულება იქნება გასათვალისწინებელი გაზიფიცირებისათვის (მაგ.: საჭირო იქნება თუ არა სავენტილაციო მილის მოწყობა და ა.შ.).

მიერთების მსურველი ვალდებულია წარადგინოს კომპანიაში შიდა ქსელის გაზმომარაგებისთვის მზადყოფნის დოკუმენტი. მიერთების დასრულებამდე აღნიშნული დოკუმენტის წარმოუდგენლობის შემთხვევაში გაზმომარაგება არ დაიწყება.

გაზიფიცირების მსურველმა კომპანიაში განაცხადი უნდა დააფიქსიროს წერილობით. განცხადების ფორმა დამტკიცებულია სახელმწიფო მარეგულირებლის მიერ და განთავსებულია მომხმარებლის პირად კაბინეტში. კაბინეტში რეგისტრაცია მარტივია და მოხერხებული, რის შემდეგაც თქვენ შეძლებთ ბუნებრივი გაზის მოხმარებასთან დაკავშირებული ნებისმიერი სერვისის მართვას (ვებ-გვერდი: <https://my.te.ge/login> Android: <https://my.te.ge/android>, IOS: <https://my.te.ge/ios>). განცხადება ასევე შესაძლებელია შეავსოთ კომპანიის მომსახურების ნებისმიერ ოფისში, რომელთა მისამართები შეგიძლიათ იხილოთ ბმულზე <https://te.ge/ka/contact.html>). მომხმარებლის პირად კაბინეტში ქსელზე მიერთებას შეეხება I, II და III განცხადების ფორმები.

განაცხადით მომართვისას, იმისათვის, რომ თავიდან იქნას აცილებული მისი შესაძლო დახარვეზება, „თბილისი ენერჯი“ გასცემს რეკომენდაციას, რომ განმცხადებელმა გაითვალისწინოს:

* არის თუ არა იგი ფართის მესაკუთრე ან მისი უფლებამოსილი წარმომადგენელი - ამ შემთხვევაში აუცილებელია ფართის ფლობის შესაბამისი წესით გაცემული უფლებამოსილების დამადასტურებელი დოკუმენტის წარმოდგენა;
* გსურთ ისეთი ობიექტის გაზგამანაწილებელ ქსელზე მიერთება, რომლის მიერ მოხმარებული სიმძლავრე არ აღემატება 100 კუბ.მ/სთ, რადგან აღნიშნული სიმძლავრის საფეხურზე მაღალი სიმძლავრის მოთხოვნა რეგულირდება ურთიერთშეთანხმებით დამკვეთსა და კომპანიას შორის;
* მისაერთებელი უძრავი ქონება არ არის კომპანიის მიერ უკვე რეგისტრირებული აბონენტი, გარდა არასაცხოვრებელი ფართისა, რომელსაც 10 წლის განმავლობაში არ მოუხმარია ბუნებრივი გაზი და არც მოუმართავს კომპანიისთვის მომარაგების აღდგენის შესახებ;
* მისაერთებელი უძრავი ქონება მდებარეობს შპს „თბილისი ენერჯის“ მფლობელობაში არსებული გამანაწილებელი ქსელიდან 300 მეტრის რადიუსში (გარდა კომისიის მიერ განსაზღვრული არაგაზიფიცირებული ტერიტორიული საზღვრებისა);

განაცხადის დარეგისტრირებისთანავე მიიღებთ მოკლე ტექსტურ შეტყობინებას, სადაც მითითებული იქნება განაცხადის რეგისტრაციის უნიკალური კოდი და თქვენთვის მონიჭებული აბონენტის ნომერი.

განაცხადის შესწავლა მოხდება მისი რეგისტრაციიდან მომდევნო 5 (ხუთი) სამუშაო დღის განმავლობაში. იმ შემთხვევაში, თუ განაცხადს არ მიეცა მსვლელობა და დახარვეზდა, დამკვეთს განაცხადში მითითებულ მობილურის ნომერზე ეგზავნება დახარვეზების მიზეზი, ხოლო გადახდილი თანხა ავტომატურად უბრუნდება განაცხადში მითითებულ საბანკო ანგარიშის ნომერზე ხარვეზის დადგენიდან მომდევნო 10 სამუშაო დღის განმავლობაში. თუ განაცხადში არ იქნება მითითებული საბანკო ანგარიშის ნომერი, თანხის დაბრუნების მიზნით, საჭიროა წერილობით მომართვა, სადაც წარმოადგენთ თქვენს საბანკო რეკვიზიტებს. მოთხოვნის წარმოდგენიდან მომდევნო მაქსიმუმ 10 სამუშაო დღის ვადაში დაგიბრუნდებათ გადახდილი თანხა.

გთხოვთ, გაითვალისწინოთ, რომ ხარვეზის შეტყობინებაში მითითებული საკითხების გამოსწორების შემდეგ, აუცილებელია ქსელზე მიერთების განაცხადით ხელახლა მომართვა.

ახალი მომხმარებლის ქსელზე მიერთების ვადები და საფასური დამტკიცებულია სახელმწიფო მარეგულირებლის მიერ:

|  |  |  |  |  |  |  |
| --- | --- | --- | --- | --- | --- | --- |
| **მოთხოვნილი სიმძლავრე\* (მ3/სთ)** | **ახალი მომხმარებლის გამანაწილებელ ქსელზე მიერთების ვადა (სამუშაო დღე)** | **ახალი მომხმარებლის მიერთების საფასური დღგ-ის ჩათვლით (ლარი)** | | | | |
|  |
|  |
| ერთდროულად გადახდის პირობით | | 17 თვეზე განწილვადებით | | **გადახდის პირობები** |  |
| თბილისი | სხვა მუნიციპალიტეტები | თბილისი | სხვა მუნიციპალიტეტები |  |  |
|  |  |
| **0-6** | 60 | 800 | 400 | 850 | 425 | საყოფაცხოვრებო ფართის შემთხვევაში მიერთების საფასურის შესაძლოა განაწილდეს 17 თვეზე. შესაბამისად, მიერთების მსურველი (განმცხადებელი) ვალდებულია მიერთების საფასური გადაიხადოს ყოველთვიურად, 17 თვეზე თანაბარწილად. მათ შორის: პირველი გადასახადი (თვითმართველ ერთეულში) – 50 ლარის ოდენობით, ხოლო დარჩენილი თანხა – ბუნებრივი გაზით მომარაგების დაწყებიდან 16 თვის განმავლობაში. პირველი გადასახადი (არათვითმართველ ერთეულში) – 25 ლარის ოდენობით, ხოლო დარჩენილი თანხა – ბუნებრივი გაზით მომარაგების დაწყებიდან 16 თვის განმავლობაში. |  |
| **6-10** | 60 | 2,000 | 1,800 | - | - | თანხის გადახდა შესაძლებელია სრულად ან ორ ეტაპად. პირველადი შენატანი -50 % განაცხადის რეგისტრაციისას, დარჩენილი 50% - ბუნებრივი გაზით მომარაგების დაწყებიდან ან მრიცხველის ექსპლუატაციაში გაშვებიდან 10 სამუშაო დღეში |  |
| **10-16** | 60 | 3,000 | 2,800 | - | - |  |
| **16-25** | 65 | 3,200 | 3,000 | - | - |  |
| **25-40** | 65 | 3,800 | 3,500 | - | - |  |
| **40-65** | 65 | 12,000 | 11,500 | - | - |  |
| **65-10** | 70 | 13,000 | 12,500 | - | - |  |

\* მოთხოვნილი სიმძლავრე გაანგარიშდება გაზის თქვენთვის სასურველი დანადგარების მოხმარების სიმძლავრეების დაჯამებით. დანადგარების სიმძლავრეების დადგენა შესაძლებელია დანადგარის საპასპორტო მონაცემების საშუალებით. სიმძლავრე 0-6 მ3/სთ -მდე - შესაძლებელია მოიცავდეს ძირითადი საყოფაცოხვრებო მოხმარების დანადგარებს ( მაგალითად, გაზქურა და კედლის ქვაბი, ან გაზქურა, წყალგამაცხელებელი და საკედლე ბუხარი).

\* ფასები ცხრილში მოცემულია ეროვნულ ვალუტაში.

0-6 კუბ.მ/სთ საყოფაცხოვრებო მომხარებლებისათვის, თქვენი მოთხოვნის შემთხვევაში, ასევე უზრუნველყოფს შიდა ქსელის მხოლოდ ერთი წერტილის მოწყობას შპს „თბილისი ენერჯის“ მიერ დამტკიცებული სტანდარტული პირობით, რაც გულისხმობს ერთ დანადგარამდე ბუნებრივი გაზის მიწოდებას და დაერთებას ფოლადის მილით. აღნიშნული მოთხოვნა საჭიროა თქვენს მიერ დაფიქსირდეს განაცხადის შევსების დროს შესაბამისი ველის მონიშვნით (გარდა მრავალბინიანი საცხოვრებელი სახლის გამანაწილებელ ქსელზე მიერთების და კორპუსის ერთეული ბინების შემთხვევებისა).

თუ აღრიცხვის კვანძი ითვალისწინებს 0-6 კუბ.მ/სთ ჭკვიანი მრიცხველის მოწყობას, მშენებლობის ტექნიკური ზედამხედველობის, აღრიცხვის კვანძის მოწყობისა და შეჭრის საფასური შეადგენს 800 ლარს (დღგ-ის ჩათვლით). ჭკვიანი მრიცხველის მოწყობის მსურველი (განმცხადებელი) ვალდებულია განაცხადის წარდგენამდე წინასწარ გადაიხადოს ჭკვიანი მრიცხველის საფასურის 50 პროცენტი. დარჩენილი თანხის გადახდა უნდა მოხდეს ჭკვიანი მრიცხველის მოწყობის თარიღიდან 10 დღის განმავლობაში.

მიერთების მსურველმა უნდა გაითვალისწინოს, რომ „თბილისი ენერჯი“ ცხრილში მითითებული საფასურისა და ვადების ფარგლებში უზრუნველყოფს უძრავი ქონების ტერიტორიამდე აღრიცხვის კვანძის (მრიცხველის) მოწყობას და გამანაწილებელ ქსელზე დაერთებას (გარდა ზემოაღნიშნული საგამონაკლისო შემთხვევისა, როდესაც ხდება მხოლოდ 1 (ერთი) წერტილის მოწყობაც). ფართში გაზის ჩართვა არ მოხდება, თუ მასში არ არის მოწყობილი შიდა ქსელი, რომელზეც უნდა დაერთდეს გაზზე მომუშავე თქვენთვის სასურველი დანადგარები.

შიდა ქსელის მოწყობას კომპანია ახორციელებს შესაბამისი წერილობითი მომართვის საფუძველზე, დამკვეთსა და კომპანიას შორის ურთიერთშეთანხმების საფუძველზე, შესაბამისი სახელშეკრულებო ურთიერთობებით, რომელთა ვადები და საფასური განისაზღვრება ინდივიდუალურად, სამუშაოს მოცულობის, სირთულისა და სხვა ფაქტორების გათვალისწინებით.